AJAKOHAST OTSE TAEVAST
Tere tulemast vaatama saadet "Ajakohast otse taevast".
Oleme Pia ja Håkan Westergard
ja meil on hea meel, et oled koos meiega järgneva pooletunnise.
Soovime, et rahu võiks olla su südames ja võiksid võtta vastu Tema Sõna.
Võtta vastu selle, mida Jumal tahab öelda just sulle.
Usun, et Jumal tahab rääkida igaühele meist
ja Tal on kindlasti midagi väga tähtsat varuks su jaoks.
Håkan räägib täna rahaasjadest ja see on teema,
mis puudutab meid kõiki igapäevaselt ja on väga tähtis.
- On tõesti. Paljud ei mõista, et Jumalat huvitab ka meie argipäev.
Sageli, kui räägime vaimsetest asjadest,
muutume nii ülivaimulikeks, et hõljume juba pilvede peal.
Kuid me ei tohiks seda teha,
sest me elame siiski selles maailmas, olles alles teel taevasse.
Suurem osa meie ajast kulub just argistele toimetustele,
kuid Jumal on kaasas kõigi nendegagi.
- Just. Jumal tahab tegeleda ka nende igapäevaste asjadega.
Kui mõtleme pääste peale,
kus Jeesus tuli meid päästma Jumala päästeplaani kaudu,
siis see pääste hõlmab endas pattude andeksandmist,
meie hinge uuendamist ja ihule uue väe andmist.
Aga Jumal tahab aidata meid ka igas teises eluvaldkonnas.
Tema jaoks pole ükski asi liiga väike või liiga tähtsusetu.
Mõelda vaid, et Jumalal on aega kõikide asjade jaoks. Lihtsalt imeline!
Juba seegi, et Ta on huvitatud igast inimesest!
Piiblis on öeldud, et Ta teab isegi juuste arvu me peas...
- Midagi, mida me isegi ei tea! - Eks see ole jah paras väljakutse.
Kuid - Jumal teab sind ja tahab sind aidata.
Keegi küsis kord midagi väga üllatavat:
Miks Piibel räägib nii palju majapidamis -ja rahaasjadest?
Minu noorpõlves väideti, et Piibel ei räägi eriti rahaasjadest
ja seetõttu ma ka ei teadnud neist suurt palju midagi.
Teadsin vaid, et Paulus rääkis kusagil midagi, kuid see oli ka kõik.
Ja usun, et paljud inimesed ei teadnud.
Vaata, Piiblit võib lugeda erinevate "prillide" abil.
Kui meil on mingid oma traditsioonid või tõekspidamised,
siis me näeme Piiblis vaid teatud kohti, jättes palju märkamata.
Kuid Jumal tahab avada me silmad, et võiksime näha kõike,
sest Ta soovib sulle ainult head.
Jumal on huvitatud sellest, et Ta lapsed suudaks makse maksta.
See pole midagi toredat, kui maksud jäävad maksmata.
Samuti ei taha Jumal näha oma lapsi kannatamas nälga.
Aastakümneid tagasi kõneles Jumal ühele oma sulasele,
öeldes, et Ta ei jaksa enam näha oma lapsi suremas nälga,
mistõttu midagi on vaja ette võtta.
Ja sellest sündiski liikumine "Toitke näljaseid".
Ehk siis - Jumal kannatab, kui meie kannatame.
Või nagu Psalmides on öeldud:
Ta rõõmustab, kui Ta sulasel hästi läheb.
Siinkohal on oluline mõista, et Tema sulased pole ainuüksi need,
kes jutlustajatena Tema Sõna kuulutavad,
vaid need oleme me kõik, kes järgime ja teenime Jeesust.
Nii et, sa pead teadma, et ka sina oled Jumala sulane
ja Ta tahab aidata sind sinu efektiivses teenimises.
Ta tunneb rõõmu sellest.
Me peame mõtlema nii, nagu lapsevanemad mõtlevad oma lastest.
Kui lastel läheb koolis, tööl või pereelus hästi,
siis vanemad tunnevad sellest rõõmu. - Kohe kindlasti!
Oleks ikka päris imelik, kui me pahandaks selle peale,
kui laps tuleb koolist koju ja ütleb, et sai täna viie.
Meile läheb korda, kuidas neil läheb. Me ikka küsime selle kohta. - Just.
Ja kui asjad laabuvad, siis tänu Jumalale!
Seetõttu pole ka Jumal mingi kummaline, salapärane kuju,
kes ei hooliks oma laste heast käekäigust.
Tahtsid sa veel midagi lisada, Pia?
Ei. Tore, et seda õpetad. Sa oled palju parem õpetaja nagunii...
No küsimus on pigem selles, et see on meie toimimise viis.
Mina küll õpetan rohkem, aga Pia toetab ja julgustab kõrvalt,
mistõttu oluline on keskenduda eelkõige ikka Jumala Sõnale.
Me ei ole siin selleks, et iseennast näidata,
vaid selleks, et kuulutada Jumala Sõna. See kõik taandub sellele,
sest usk tuleb kuuldust ja kuuldu Jumala Sõnast.
Nii et, kui sa kuuled seda Sõna, siis midagi head saab sündima su elus.
Jumala Sõna on see, mis on määrav ja mitte me oma arvamused.
Saate lõpus tahame õnnistada ka neid palverätikuid,
saates neid hea meelega ka sulle, kui seda soovid.
Palverätikutes pole midagi maagilist või üleloomulikku.
Need on lihtsalt väljundiks Jumala väe edasi kandmisel.
Me teame ju ka Piibli põhjal,
kuidas inimesed puudutasid Jeesuse või Pauluse riideid,
asetades neid haigete peale, kes said seeläbi terveks.
Ehk siis see võidmine, mis lähtub Jumala Sõna kuulutusest,
kandub edasi ka palverätikutele.
Ja samas tahame sind juhtida ka päästele.
Olime nii rõõmsad peale ühte saadet, kus saime E-kirja ühelt vaatajalt,
kes oli koos meiega palunud päästepalve. - Lihtsalt imeline!
Ja tänu kõigile teistelegi, kes meiega ühendust võtavad,
sest see on meile suureks toeks ja julgustuseks.
Kuid nüüd avame Filiplaste kirja 4:19,
mis jääb meie põhisalmiks ja peegeldab seda, milline Jumal on.
Paulus ütleb siin:
"Küll mu Jumal täidab kõik teie vajadused
oma rikkust mööda kirkusega Kristuses Jeesuses."
See väide "minu Jumal" viitab sellele, et Jumal on aidanud ka Paulust.
Ja see "minu Jumal", kes on aidanud mind, aitab ka teid.
Ta täidab kõik teie vajadused. Just nimelt teie, mitte vaid meie.
Vahel inimesed kardavad käia vabakoguduste jumalateenistustel,
kuna seal võetakse sagedamini üles korjandusi,
rääkides ka rohkem nende olulisusest.
Kuna vabakogudustel puudub riiklik tugi ja maksusoodustused,
siis see on ka mingil määral põhjus, mis korjandusi tehakse.
Kuid seetõttu inimesed pelgavadki, et sinna teenistusele minnes
Jumal otsekui rööviks nende raha.
Kallis sõber - Jumal ei tee seda!
Ta ei taha midagi sinult võtta, vaid hoopis anda sulle!
Ta tahab täita sinu vajadused ja näidata sulle,
et Ta pole mingi nibin-nabin hakkama saamise Jumal,
vaid ülekülluslik Jumal.
Seetõttu ütlebki Paulus: "Minu Jumal täidab kõik teie vajadused!"
Seepärast ära kunagi arva, et pead üksi kandma oma koormaid.
Et jälle need arved vajavad maksmist ja jälle üürileandja helistab
ning meil on nii raske, nii raske.
Tead, mis? Minu Jumal täidab kõik sinu ja teie vajadused.
Selles peitubki võti.
Jeesus on öelnud Piiblis, et Ta annab kogudusele taevariigi võtmed.
Kogudus aga oleme meie ja meile antakse taevariigi võtmed.
Ja kõik see, mille need avavad maa peal, on avatud ka taevas
ja mille need sulgevad maa peal, on suletud ka taevas.
Kuid asja mõte on selles, et Ta annab meile võtmed.
Samas teame oma kogemusest, et kuigi meil on kõik need võtmed:
kodu, auto või suvila võtmed, siis vahel tekkib küsimus: kus need on?
Kuhu sa mu võtmed panid? Või vahel panime ise ära
ja siis me otsime ja tuulame ja vahel meil on nii suur võtmekimp,
et peame mitu võtit läbi proovima, enne kui selle õige leiame.
Kuid Jumal ei taha, et me meeleheitlikult tuulaks,
vaid et me saaks kõik oma lukud ja uksed avatud,
kogedes Jumala lähedust ja koostööd Temaga.
Sest Jumal ei ole kusagil kõrgel, kaugel tähtede taga,
vaid Ta on meie lähedal.
Piiblis on öeldud, et Ta on me lähedal; meie suus ja me südames.
Me usume ja tunnistame Jeesust ning Jumal on me lähedal.
Ja Ta tahab olla me lähedal ka keset me argipäeva.
Me ei pea hommikul ärgates, jooksma ümber maja, otsima Jumalat.
Ei. Ta on juba me lähedal, me lihtsalt kiidame ja täname Teda.
Eks Ta ole meiega ka siis, kui me magame, Ta ju elab me sees.
"Minu Jumal täidab kõik teie vajadused."
Jutt käib siis igapäeva- ja rahaasjadest.
Me tuleme hiljem selle loo juurde tagasi, kui räägime rohkem
Paulusest. Kuid olen pannud selle õpetuse pealkirjaks
"Läbimurre rahalisse vabadusse".
Me võime murda läbi saavutamaks rahalist vabadust,
mis tähendab olukordi ja Jumala ligiolu, mis kingivad vabaduse.
Ma ei usu, et see on meie saatus olla pidevate koormate all.
Jeesus tuli selleks, et vabastada kõik vangid
ja kuulutada rõõmusõnumit kõigile vaestele.
Sa võib-olla mõtled, et see "vaestele" viitab vaid vaimsele vaesusele,
kuid mina usun, et see puudutab igasugust vaesust. Ta tuli kuulutama
rõõmusõnumit vaestele. Kui ma olen vaimselt vaene ja keegi ütleb mulle,
et Jumalal on palju rohkem mu jaoks, ütlen: "Tänu Jumalale!"
Ja kui ma olen majanduslikes raskustes ning keegi ütleb,
et Jumal tahab täita mu vajadused, ütlen taaskord: "Tänu Jumalale!
Tore, et Jumal tahab tuua vabadust!"
Läbimurre rahalisse vabadusse.
Argielus tähendab see seda, et Jumal on sinu kõige allikas.
Mitte Nokia või mõni muu tööandja, vaid Jumal.
Meie vanemad pole meie allikas, vaid Jumal on.
Tõsi, Ta kasutab teatud kanaleid selleks, et meid õnnistada,
sest kui miski on seotud materiaalsete asjadega,
siis tavaliselt tulevad need ikka mõne inimese kaudu.
See on vist üsna harv nähtus, et raha sajab otse taevast.
Lund ja vihma küll, aga mitte raha.
Nii et inimesed, töökoht või mõni muu asi võib olla kanaliks,
mille kaudu Jumal saab anda meile, mida vajame,
kuid Jumal on siiski see, kes on meie põhiallikaks ja seda alati.
Seetõttu ma pean Jumalat oma hoolekandjaks.
Nii nagu lapsel on õigus loota,
et tema pere ja vanemad kannavad hoolt tema eest,
nii tuleb ka meil mõelda Jumalast.
Jumal õnnistab meid eri viisidel.
Kuid siinkohal tuleb ka ülivaimulikkuse vältimiseks öelda seda,
et Jumal tahab, et meil oleks töökoht.
Ja kuigi Ta on me allikas, tahab Ta, et meil oleks mingi vastutus.
Sest see võib-olla üsna kerge hakata elama teiste kulul.
Ma ei pea seda õigeks.
Me võime küll vastu võtta, kui keegi meile midagi pakub,
kuid me ei saa elada kogu elu vaid ringi käies ja kerjates,
elades teiste inimeste arvelt. Jumal tahab, et meil oleks töö
või siis mõni muu tuluallikas kas pensioni vms. näol.
Jumal tahab ka seda, et sul oleks päris oma kodu.
Meil on hea Jumal, kes annab meile palju valikuvõimalusi.
Ta ei pane meid ühte raami, öeldes, et aitab teile 54
ruutmeetrisest korterist küll!
Jumal annab meile valikuvõimalusi,
kas elada suuremates või väiksemates kodudes.
Mõnele meeldib rohkem koristada, teisele vähem.
On neid, kes tahavad elada üürikorteris
ja neid, kes tahavad omada päris oma eluaset.
On ka neid, kes tahavad ehitada kodu oma kätega.
Jumal ei hooli niivõrd sellest, millise kodu sa valid,
kui sellest, et Ta tahab, et sul oleks oma kodu.
Ja et su uksel ilutseks sinu enda nimi.
Me usume ka sellesse, et uksel on vaid üks ja mitte mitu nime.
Ehk siis me usume abielusse ja mitte vabaabielusse.
Ja ka sellesse, et kui keegi abiellub, siis nad kolivad omaette elama,
nii et uksel ei ilutse enam ema-isa nimed, vaid nende endi nimed!
See oli nüüd kauba peale, jah? - Just. Täiesti tasuta info.
Jumal tahab, et sul läheks hästi ja et saaksid jagada teistelegi.
Nii et me pole ainuüksi vastuvõtjad,
aga ka kanalid, kelle kaudu asjad edasi kanduvad.
Jumal tahab, et sul oleks piisavalt iseenda kui ka teiste jaoks.
Ma ei pea seda õigeks, kui algul püütakse saada oma vajadused kaetud
ja kui siis midagi üle jääb, jagatakse ka teistele.
Piiblis on öeldud, et jaga oma leib 7-8 osaks ja viska vee peale.
No milleks mulle need 7 osa?
Kui me ei jaga välja, me sulgeme ukse Jumala õnnistustele.
Kui me aga jagame välja, siis avame ukse Jumala õnnistustele.
Ma usun ka seda, et järgmine võti peitub kümnise maksmises.
Meile saadetakse aeg-ajalt küsimusi, mille eest oleme ütlemata tänulikud.
Saame iga päev palvesoove ja muid küsimusi, kus küsitakse,
kuidas suhtuda kümnise maksmisesse? Mis see kümnis üldse on jne?
Me tuleme oma järgnevates saadetes selle teema juurde tagasi,
kuid olgu siinkohal öeldud, et kümnis on Jumala põhimõte.
Siin pole tegu mingi käsuga, vaid Jumala põhimõttega,
mis on alati olnud ja on ka praegu.
Mõned inimesed arvavad ekslikult,
et kümnise maksmine ei kuulu enam Uude Testamenti.
Samas, Jeesus ise rääkis kümnisest.
Kuid nagu öeldud - tegu on Jumala printsiibiga.
Kümnis tähendab 1/10 ehk 10%.
Mõned ütlevad: "Oh ei, 10% on ikka liiga palju!"
Kuid me peaks endale meelde tuletama,
kui palju raha kulus meil siis, kui alles maailmas elasime
ja me kulutasime seda asjadele, mis täna pole enam sobivad.
Kindlasti oli see oluliselt rohkem kui kümnendik me sissetulekust.
Kuid kümnise puhul pole isegi küsimus selles, et:
"Maksad selle 10% ja kõik!"
See on lihtsalt Jumala viis avada kümnise läbi taeva aknad.
Nii et, me maksame oma kümnist usus Jumalasse ja Tema headusesse.
Jumal tahab, et sa aitaksid vaeseid ja aitaksid edasi viia evangeeliumi.
Et sa oleksid ühel või teisel moel kaasas vaimulikes asjades.
Me võib-olla toetame oma kogudust, mis igal usklikul olema peaks,
kuid me peame aitama kaasa ka evangeeliumi levitamisele.
Olgu see siis näiteks misjoni- või meediatöö kaudu, neid toetades.
Ehk siis kogu su toetus ei tohiks jääda vaid oma koguduse seinte vahele,
vaid kanna hoolt ka selle eest, et osa su tulust läheks väljapoole.
Jeesus ütles, et peame jõudma kogu maailma; kõigi maailma äärteni.
Ma usun ka seda, et rahaline läbimurre võimaldab jätta pärandi.
Kuulsin kord ühte jutlustajat ütlevat,
et lastelapsed peaksid lahkuma matustelt hea tujuga.
Mitte seetõttu, et vanaema või vanaisa on nüüd surnud,
vaid seetõttu, et neile jäeti midagi, mis aitab elus edasi minna.
Mõtlen meie enda kodu peale, mille mu vanaisa kord ostis.
Kui suureks õnnistuseks see on olnud nii mu vanemate kui mu õe jaoks
ja nüüd siis ka meie jaoks, nii et tänu Jumalale selle eest!
See võib olla õnnistuseks teistele, me lastele ja lastelastele
ja samas ka kogu ülejäänud perele, kui meid enam üks päev pole.
Siinkohal tänaseks lõpetame ja jätkame järgmisel korral.
Räägime Jeesusest ja Tema õpetusest ning Tema isiklikest rahaasjadest.
Vaatame ka seda, kuidas Jeesus oma teenistuses raha kasutas.
Sealt võib leiduda nii mõndagi üllatavat!
Eriti nende jaoks, kes on arvanud,
et Jeesus sai omale vaevu jalatsid jalga! Vaadake meid ka edaspidi!
Loodame, et sellest on sulle abi ja sa pääsed kitsikusest vabadusse.
Kuid nüüd palume nende palverätikute eest.
Meil on nii palju haigeid inimesi, kes vajavad abi
ja Jeesuse süda valutab nende pärast.
Issand Jeesus, pannes käed nende palverätikute peale,
tahad Sina kinnitada oma Sõna ja tervendada haigeid.
Sa tahad anda jõudu väsinuile ja lootust neile, kel' pole lootust.
Ja sõltumata olukordadest ning teistest inimestest,
me toetume Sinu Sõnale ning peame seda ülemaks kõigest.
Sinu Sõna otsustab ja määrab.
Sinu vermete läbi on meile jõud ja tervis tulnud,
mistõttu õnnista Issand igat inimest, kes selle palverätiku saab. Aamen.
Issand, õnnista neidki, kes tahavad võtta vastu Sinu pääste.
Sina oled meie Päästja ja Vabastaja.
Issand, õnnista neid ja anna neile avatud süda Sinu ees.
Korda meie järel järgmist palvet, kutsu Jeesus oma südamesse.
Siin pole tegu religiooniga, vaid avame oma südame ja tunnistame.
Issand Jeesus,
ma tulen Su ette.
Aitäh Sinu risti eest
ja sinu lepituse eest.
Sa surid minu eest
ja kandsid minu patud.
Sa maksid võla minu eest
ja ostsid mind vabaks.
Issand Jeesus, ma usun Sinusse
ja tunnistan oma suuga,
et sellest hetkest alates
Sina oled minu Issand
ja mina Sinu laps.
Aitäh Sinu pääste eest!
Aitäh, et aitad mind edasi.
Ma järgin Sind
kõik oma elupäevad.
Jeesuse nimel, aamen.
Jumala sulasena kuulutan ma sulle Isa, Poja ja Püha Vaimu nimel,
et kui sa palusid oma patud andeks, siis need on ka andeksantud.
Sa oled vaba. Sa oled Jumala laps.
Võta ühendust kas meiega, või mõne sõbraga, kes on usklik,
sest me tahame aidata sind edasi sellel teel.
See uus elu, mis sündis sinus täna, see hakkab kasvama.
Jumal on hea ja Tema teed on head, viies sind õiges suunas otse taevakoju.
Ole õnnistatud ja kohtume taas järgmisel nädalal!
Ootame teie tagasisidet ja palvesoove eesti keeles hw@elamansana.fi
Tõlge: Anne-Ly Raukas